Q=6	C=4	SS=4	LS=0	PS=0	DC=0	LC=1	SD=0	BS=1	G0=43	G1=10	G2=3	DLID=ber_Latn	BODY=Tadiwennit akkd mass Amor Nouri - Tamurt\nVous Êtes Ici: Accueil → Tadiwennit akkd mass Amor Nouri\nAzul fell-ak ay Akli. Atan yennecraḥ wul-iw imi nemlal da deg wexxam-iw di tmurt n Marikan. Ih, wsiɣ-d ad ɣreɣ. D acu kan yella daɣen wayen iyi-demren ad ǧǧeɣ tamurt n Dzayer. Awah qqimeɣ dinna tilaq yeṭṭerṭeq wul-iw. Am akken tella kra n yiwet n tezmert iyi-d yinnan „effeɣ seg tmurt-a tamcumt, tamurt n lbaṭel“. Tamurt anida ur telli tlelli mačči d tamurt. D SONATRACH iyi-d iceyɛen ɣer Marika ass n 13.06.1969, ad ɣreɣ «l‘informatique». Cfiɣ, nella di 36 yid-neɣ.\nAmek i tḥulfeḍ i yiman-ik imi d-tewḍeḍ ɣer Marikan?\nḥulfeɣ i yiman-iw am yiwet n tḥutiwt (taslemt) iyellan deg berra (abrid), tteddu ad temmet, aswiḥt yiger-itt yiwen ɣer waman. Dɣa yuɣl-itt- d rruḥ, tedder di tlelli.\nAkli Azwaw :\nD acu itufiḍ yelha da di tmurt n Marikan?\nWḍeɣ-d kan ɣer da, ḥulfeɣ i yiman-iw am yiwen deg imarikaniyen-nniḍen, ɣas tazwara lliɣ ur ssineɣ ara taglizit akken yessefk. Ɣriɣ di tseddawitn n Philadelphia «l‘informatique». Imi fukkeɣ leqraya, uɣaleɣ ɣer tmurt. Xedmeɣ 6 wagguren ɣer SONATRACH, uɣalweɣ-d ɣer Marikan. D taluft-nni n teslemt (taḥutiwt). Imi lliɣ di Dzayer lliɣ d taslemt deg berra, war aman. Ihi uɣaleɣ-d ɣer tmurt n tlelli. Da di Philadelphia ufiɣ tawuri (lxudma) d Programmateur“.\nTawuri-inek deg weḥric n „l’infomatique“ telha?\nIh, telha. Tazwara lliɣ xeddmeɣ, rniɣ qqareɣ tameddit taglizit/tamarikanit. Bɣiɣ ad fehmeɣ idles amarikan. S yin akin rniɣ lxudma-nniḍen. Znuzuɣ, ssekrayeɣ ixxamen ar assa.\nI twuri-inek ɣef tmaziɣt amek i tkecmeḍ ɣur-s?\nAseggas n 1962 lliɣ ɣer temsulta, „officier de police“. Ɣas akken d apolis, maca qqimeɣ d aqbayli, ttmeslayeɣ taqbaylit. Yezmer ad yini yiwen lliɣ „algerianiste“ n FLN. Imaren araben ur ḥemmeln ara ad slen tameslayt taqbaylit. Da di Marikan lliɣ ttnadiɣ ɣef iqbayliyen. Aseggas n 1988 necdeɣ „consulat“ n Dzayer, dɣa nnan-iyi- d llan iqbayliyen di Marikan. Dɣa fkan-iyi-d uṭṭun n Telefun n Ḥsen Larbi. D netta i mlaleɣ d amezwaru di Marikan d aqbayli. Dɣa kecmeɣ ɣer tiddukla „Tamazɣa“ (ACAA) da di Marikan. Seg maren-nni d nekk xeddmeɣ ɣef tmaziɣt. Tura xeddmeɣ ɣef tezwawt.\nI tura amek tettwaliḍ taluft-a n twuri ɣef tezwawt?\nTura nekk ɛyiɣ seg wawal-a «idles amaziɣ». Tura yessefk ad yexdem yiwen s tsertit (politique).\nAmek? Ihi d acu tenniḍ deg taluft n tedsimant (timanit) neɣ n uzarug (timunent)?\nNekk riɣ azarug (indépendance).Yessefk ad yessuter yiwen azarug, wissen d acu ara d-yeɣlin.\nAmek i nezmer a nessiweḍ ɣer uzarug? S wacu?\nDi tmura anida tella tugdut yezmer ad yessiweḍ yiwen ɣur-s s wawal kan. Di tmurt n Dzayer iwakken ad yessiweḍ yiwen ɣer uzarug, yessefk Izwawen ad fehmen iman-nsen. S yin akin ad msefhamen gar-asen. Yessefk a nesɣer taluft-a n uzarug akkd taluft n tezwawt i tarwa-nneɣ.\nAmek i yezmer yiwen ad iqenneɛ adabu adzayri, ad yeǧǧ ad yessɣer yiwen i tarwa-nneɣ taluft-a n uzarug i tmurt-nneɣ?\nMar’ adabu ad iẓer Izwawen msefhamen gar-asen ɣef taluft-a n tlelli-nsen, ur izemmer ar’ a sen-yegzem abrid ɣer yiswi-nsen. Izwawen zemren s «les grèves» kan ad kerfen merra tamurt n Dzayer. Yessefk MAK ad yefkk amedya. Yessefk ad yessudes askasi ɣef wannect-a. Yessefk ad yexdem iṣenfaren ɣef wannect-a di tmurt-nneɣ, s tutlayt-nneɣ. D nettat ar’-aɣ yesdakkeln.\nAwal-ik aneggaru a dd’ Amar?\nImezwura-nneɣ ur-ɣ- d ǧǧin ara ayen iyessefk a ɣ-d ǧǧen. Ihi nekni tura yessefk a d-neǧǧ ayen yessefk a neǧǧ i tarwa n uzekka!\nTanemmirt s tussda. Ssarameɣ-ak teɣzi n tmeddurt s talwit, tayri akkd tlelli ama di tmurt n Marikan ama di tmurt-nneɣ:\nAss n 25.04.2017 di Green Lane Road, PA, USA